**DÔVODOVÁ SPRÁVA**

**k návrhu zákona z ....... /2007 Z. z., ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.**

**Všeobecná časť**

Návrh zákona....../2007, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov sa predkladá na základe Programového vyhlásenia vlády a Plánu legislatívnych úloh vlády Slovenskej republiky na rok 2007 (uznesenie vlády Slovenskej republiky č. 10 zo dňa 10. 1. 2007)

Návrh zákona upravuje a dopĺňa ustanovenia, ktoré sa týkajú základných pojmov, definuje pojem „zdravotný obvod“, upravuje spôsob určovania zdravotného obvodu pre lekárov prvého kontaktu so zachovaním slobodného výberu poskytovateľa zdravotnej starostlivosti občanom, poskytovanie ambulantnej zdravotnej starostlivosti osobe z iného, ako určeného zdravotného obvodu a definuje pojem „špecializovaná zdravotná starostlivosť“.

Obnovou „rajonizácie“ a určením zdravotného obvodu sa zabezpečuje právo každého občana na dostupnosť ambulantnej a ústavnej zdravotnej starostlivosti. Vymedzenie teritoriálneho pôsobiska alebo spádového územia pracoviska patrí do kompetencie vydavateľa povolenia na poskytovanie zdravotnej starostlivosti (MZ SR a VÚC).

  Precizuje tiež situácie, kedy sa vyžaduje písomná forma informovaného súhlasu. Zapracované je ustanovenie o formách poskytovania ambulantnej zdravotnej starostlivosti. Návrh zákona precizuje poskytovanie lekárskej služby prvej pomoci a ústavnej pohotovostnej služby, dopĺňa ustanovenie o záchrannej zdravotnej služby, ako aj podmienky poskytovania ústavnej starostlivosti bez odporúčania ošetrujúceho lekára a právne vzťahy pri poskytovaní zdravotnej starostlivosti, precizuje zánik dohody o poskytovaní zdravotnej starostlivosti a nemožnosť poskytovateľa odmietnuť návrh na uzavretie dohody o poskytovaní zdravotnej starostlivosti.

Návrh zákona dopĺňa ustanovenie o poskytovaní špecializovanej ambulantnej starostlivosti ( u špecialistov uvedených v § 7 ods. 1 písm. a) bode 3) na základe odporúčania všeobecného lekára, aby nedochádzalo k zneužívaniu poskytovania zdravotnej starostlivosti u špecialistov. Toto neplatí, ak je potreba poskytnutia neodkladnej zdravotnej starostlivosti a u pacientov zaradených do dispenzarizácie. Dopĺňa aj doteraz platné ustanovenie o doprave osoby, ktorá je príslušníkom ozbrojených síl Slovenskej republiky.

Návrh zákona precizuje ustanovenie o povinnostiach poskytovateľa pri informovaní žiadateľa o spôsobe vybavenia žiadosti. V novom paragrafe 20a sú zapracované ustanovenia o zriaďovaní Národného registra prijímateľov zdravotnej starostlivosti a Národného registra základných zdravotných údajov. Doplnené sú ustanovenia o poskytovaní údajov zo zdravotnej dokumentácie všeobecnému lekárovi Ministerstva vnútra Slovenskej republiky na účely lekárskeho vyšetrenia v prijímacom konaní a posudkovému lekárovi ozbrojených síl na účely výberového konania ako aj ustanovenia o sprístupňovaní údajov zo zdravotnej dokumentácie. Návrh zákona dopĺňa ustanovenie o povinnosti poskytovateľa zdravotnej starostlivosti informovať príslušnú zdravotnú poisťovňu o zaradení osoby, ktorá je účastníkom verejného zdravotného poistenia, do biomedicínskeho výskumu. Návrh zákona sa precizuje odoberanie orgánov, tkanív a buniek z tiel mŕtvych darcov, ako aj podmienky pre vykonanie sterilizácie. Precizujú sa tiež ustanovenia, ktoré sa týkajú informačnej sústavy zdravotníctva, výkonu štátnej správy a výkonu miestnej štátnej správy na úseku zdravotníctva.

Návrh zákona tiež precizuje ustanovenia uvedené v prílohe č. 2 o národných registroch a zisťovaniach, s uvedením zoznamu osobných údajov, účele ich spracovávania a okruhu dotknutých osôb. Národné registre v návrhu zákona predstavujú len legislatívny rámec potrebný k umožneniu informatizácie zdravotníctva - eHealth a nie vlastné technické riešenie. Kapitálové výdavky spojené s informatizáciou zdravotníctva by mali byť hradené z Operačného programu IS a nie zo štátneho rozpočtu. Prevádzkové náklady NCZI sa nezmenia, zmení sa len ich štruktúra.

V článku II. je uvedená účinnosť tohto zákona, ktorá sa navrhuje od 1. januára 2008 s výnimkou § 2 ods. 22, § 12 ods. 3 a § 46 ods. 1 písm. l), ktorých účinnosť sa navrhuje 31. marca 2008.

## Návrh zákona nebude mať dopad na štátny rozpočet a rozpočty obcí a vyšších územných celkov. Zmenou zákona nebude negatívne ovplyvnené hospodárenie zdravotných poisťovní.

## Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov je v súlade s Ústavou Slovenskej republiky, s inými zákonmi a s medzinárodnými zmluvami, ktorými je Slovenská republika viazaná.

#### DOLOŽKA ZLUČITEĽNOSTI

**návrhu zákona s právom Európskych spoločenstiev a právom Európskej únie**

**1. Navrhovateľ zákona:** Vláda Slovenskej republiky

1. **Názov návrhu zákona:**

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov

1. **Problematika návrhu zákona:**

 Problematika návrhu zákona je upravená

a) v primárnom práve

v  Zmluve a založení Európskeho spoločenstva, podľa ktorej činnosť spoločenstva v oblasti zdravotníctva plne rešpektuje zodpovednosť členských štátov za organizáciu zdravotníctva a poskytovanie zdravotníckych služieb a zdravotnej starostlivosti,

b) v sekundárnom práve

1. v nariadení rady 1408/71/ EHS o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva v znení neskorších predpisov,

2. v nariadení rady 574/1972/ EHS, ktorým sa ustanovuje postup na vykonávanie nariadenia rady 1408/71/ EHS o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva v znení neskorších predpisov.

**4. Záväzky Slovenskej republiky vo vzťahu k Európskym spoločenstvám a Európskej únii:**

 Zo Zmluvy o pristúpení Slovenskej republiky k  EÚ a  z  Aktu o podmienkach pristúpenia nevyplývajú žiadne záväzky Slovenskej republiky vo vzťahu k Európskym spoločenstvám a Európskej únii:

a) problematika návrhu zákona podľa článku 70 Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva,

b)  Národný program pre prijatie acquis communitaire, Partnerstvo pre vstup a Biela kniha, z ktorých vyplýva požiadavka na inštitucionálne zabezpečenie efektívnej koordinácie systému sociálneho zabezpečenia.

1. **Stupeň zlučiteľnosti návrhu zákona s právom Európskych spoločenstiev a s právom Európskej únie:** bezpredmetné

**6. Gestor:** Ministerstvo zdravotníctva Slovenskej republiky

**Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie**

**1. Odhad dopadov na verejné financie**

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov nepredpokladá zvýšené nároky na štátny rozpočet, rozpočet obcí a vyšších územných celkov.

Národné registre v návrhu zákona predstavujú len legislatívny rámec potrebný k umožneniu informatizácie zdravotníctva - eHealth a nie vlastné technické riešenie. Kapitálové výdavky spojené s informatizáciou zdravotníctva by mali byť hradené z Operačného programu IS a nie zo štátneho rozpočtu. Prevádzkové náklady NCZI sa nezmenia, zmení sa len ich štruktúra.

**2. Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov by mal prispieť k zabezpečeniu zvýšenej úrovne poskytovania zdravotnej starostlivosti. Návrh zákona neupravuje nové povinnosti pre podnikateľské subjekty a iné právnické osoby, ktoré by mohli mať dopad na ich hospodárenie.

**3. Odhad dopadov na životné prostredie**

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov nebude mať dopad na životné prostredie.

**4. Odhad dopadov na zamestnanosť**

Návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov nepredpokladá dopad na zamestnanosť v Slovenskej republike a zvýšenie počtu pracovných miest.

**5. Analýza vplyvov na podnikateľské prostredie**

Návrh zákona nepredpokladá vplyv na podnikateľské prostredie.

**Osobitná časť**

**K čl. I**

**K bodu 1**

Ide o doplňujúce ustanovenie o neodkladnej preprave nielen darcov ale aj príjemcov orgánov, tkanív a buniek na transplantáciu poskytovateľmi záchrannej zdravotnej služby.

**K bodu 2**

V bode 2 sa precizuje pojem „lekárska služba prvej pomoci“ v nadväznosti na nové rozdelenie foriem poskytovania zdravotnej starostlivosti.

**K bodu 3**

V bode 3 je definovaný pojem „zdravotný obvod“, ktorý je v ďalších ustanoveniach návrhu novely zákona rozpracovaný pre poskytovateľov ambulantnej starostlivosti. V predmetnom ustanovení je uvedený odkaz na subjekty, ktoré určia zdravotný obvod poskytovateľovi ambulantnej starostlivosti a uvádza postup pri posudzovaní poskytnutia ambulantnej zdravotnej starostlivosti osobe z iného, ako určeného zdravotného obvodu. Zapracovanie týchto ustanovení vyplýva z Programového vyhlásenia vlády SR „presadiť v r. 2007 obnovenie „rajonizácie“ pediatrov, všeobecných lekárov, gynekológov a stomatológov, so zachovaním slobodného výberu poskytovateľa zdravotnej starostlivosti občanom“. V bode 3 je zapracované ustanovenie, ktoré definuje pojem „špecializovaná zdravotná starostlivosť“.

### K bodu 4

V bode 4 sa dopĺňa zoznam osôb, ktoré je povinný ošetrujúci zdravotnícky pracovník informovať o účele, povahe, následkoch a rizikách poskytnutia zdravotnej starostlivosti, o možnostiach voľby navrhovaných postupov a rizikách odmietnutia poskytnutia zdravotnej starostlivosti.

**K bodu 5**

Ustanovenie v bode 5 upresňuje prípady, kedy sa vyžaduje písomná forma informovaného súhlasu od osoby, ktorej sa poskytuje zdravotná starostlivosť. Doterajšie znenie zákona tieto situácie neriešilo. Účelom ustanovenia je zabrániť zbytočnému a opakovanému predkladaniu písomného informovaného súhlasu vymenovanými osobami. Vzor písomnej formy poučenia a informovaného súhlasu je uvedený v prílohe č. 4 predkladaného návrhu novely zákona.

**K bodu 6**

V bode 6 sú rozpracované formy poskytovania zdravotnej starostlivosti. Zapracované ustanovenie precizuje rozdelenie poskytovania zdravotnej starostlivosti. Poskytovanie ambulantnej zdravotnej starostlivosti zahŕňa všeobecnú ambulantnú starostlivosť (týka sa všeobecného lekára pre dospelých a všeobecného lekára pre deti a dorast), špecializovanú gynekologickú a zubno-lekársku ambulantnú starostlivosť. Do ambulantnej starostlivosti sú zaradení aj poskytovatelia špecializovanej ambulantnej starostlivosti iní ako sú poskytovatelia gynekologickej a zubno-lekárskej ambulantnej starostlivosti (napr. chirurg, ortopéd, neurológ a podobne), ktorým sa zdravotný obvod neurčuje a tiež poskytovatelia záchrannej zdravotnej služby, ktorým sa určuje zásahové územie.

Ďalšie ustanovenia v bode 6 upravujú poskytovanie lekárskej služby prvej pomoci v rámci všeobecnej ambulantnej starostlivosti a v rámci špecializovanej zubno-lekárskej ambulantnej starostlivosti, ako aj poskytovanie ústavnej pohotovostnej služby v rámci ústavnej starostlivosti v nemocnici.

**K bodu 7**

V bode 7 sa zapracúva spojka „alebo“ nadväzujúca na novo dopĺňané ustanovenie v ďalšom bode.

**K bodu 8**

V bode 8 je doplnené ustanovenie o poskytovaní ústavnej starostlivosti bez odporúčania ošetrujúceho lekára.

**K bodu 9**

V bode 9 sa precizuje možnosť poskytovateľa odmietnuť návrh na uzatvorenie dohody o poskytovaní zdravotnej starostlivosti osobe, ktorej má zdravotnú starostlivosť poskytovať, aj o zákonného zástupcu tejto osoby.

**K bodu 10**

Ustanovenie zapracované v bode 10 zabezpečuje pacientovi poskytnutie zdravotnej starostlivosti osobám, ktoré majú v určenom zdravotnom obvode trvalé alebo prechodné bydlisko. Týmto ustanovením v zákone bude zabezpečené, že každý občan bude mať naplnené právo na dostupnosť ambulantnej zdravotnej starostlivosti.

Osoba žijúca v určenom zdravotnom obvode všeobecného lekára, ambulantného gynekológa alebo ambulantného zubného lekára bude mať týmto ustanovením v návrhu zákona zabezpečené, že nebude môcť byť svojim tzv. „rajónnym“ poskytovateľom ambulantnej zdravotnej starostlivosti odmietnutá na uzatvorenie dohody o poskytovaní zdravotnej starostlivosti.

V nadväznosti na slobodnú voľbu lekára ustanovenie nevylučuje, aby osoba nemohla zostať na základe už doposiaľ uzatvorenej dohody o poskytovaní zdravotnej starostlivosti u svojho doterajšieho všeobecného lekára, ambulantného gynekológa alebo ambulantného zubného lekára, nezávisle na tom, či majú alebo nemajú trvalé alebo prechodné bydlisko v určenom zdravotnom obvode tohto poskytovateľa, prípadne aby nemohla na základe slobodnej voľby lekára uzatvoriť dohodu o poskytovaní zdravotnej starostlivosti s poskytovateľom aj mimo tzv. „rajónu“ svojho trvalého alebo prechodného bydliska.

### K bodu 11

Ustanovenie precizuje zánik dohody o poskytovaní zdravotnej starostlivosti.

**K bodu 12**

V bode 12 je uvedená podmienka, kedy poskytovateľ nemôže odmietnuť návrh na uzatvorenie dohody o poskytovaní zdravotnej starostlivosti a stanovuje poskytovanie špecializovanej ambulantnej starostlivosti, hradenej zo zdrojov verejného zdravotného poistenia, na základe odporúčania všeobecného lekára; zároveň stanovuje podmienky, za ktorých sa odporúčanie nevyžaduje.

**K bodu 13**

Ustanovenie v bode 13 precizuje doterajšie znenie o doprave osoby, ktorá je vo väzbe alebo vo výkone trestu odňatia slobody

**K bodu 14**

V bode 14 sa dopĺňa ustanovenie o doprave osoby, ktorá je príslušníkom ozbrojených síl.

### K bodu 15

V bode 15 sa precizujú povinnosti poskytovateľa pri informovaní žiadateľa o spôsobe vybavenia žiadosti.

**K bodu 16**

V bode 16 sa precizuje ustanovenie, ktoré sa týka vybavenia žiadosti.

**K bodu 17**

V bode 17 sa nadpis umiestňuje nad § 20 z dôvodu, že uvedený nadpis sa vzťahuje nielen na § 20, ale aj na nový § 20a.

**K bodu 18**

V bode 18 je vložený nový paragraf 20a, v ktorom sú zapracované ustanovenia týkajúce sa zriaďovania Národného registra prijímateľov zdravotnej starostlivosti a Národného registra základných zdravotných údajov.

**K bodu 19**

V bode 19 sa precizuje ustanovenie o povinnostiach poskytovateľa pri zmene poskytovateľa ambulantnej starostlivosti z dôvodu odstúpenia od dohody o poskytovaní zdravotnej starostlivosti.

**K bodu 20**

V bode 20 sa precizujú povinnosti ošetrujúceho zdravotníckeho pracovníka pri poskytovaní výpisu zo zdravotnej dokumentácie.

**K bodu 21 - 24**

V bodoch 21 až 24 sa dopĺňajú ustanovenia o  sprístupňovaní údajov zo zdravotnej dokumentácie formou nahliadania do zdravotnej dokumentácie.

**K bodu 25**

Bod 25 dopĺňa ustanovenie o povinnosti poskytovateľa zdravotnej starostlivosti informovať príslušnú zdravotnú poisťovňu o zaradení osoby, ktorá je účastníkom verejného zdravotného poistenia, do biomedicínskeho výskumu.

**K bodu 26**

Ustanovenie v bode 26 dopĺňa podmienky, za ktorých je možné odobrať orgány, tkanivá alebo bunky z tiel mŕtvych darcov. Doplnenie § 37 ods. 2 si vyžiadala skutočnosť, že osoba, ktorá odmietne pitvu nemôže vedieť bez znalosti zákona, že odmietnutie pitvy neznamená zároveň aj odmietnutie darcovstva, po ktorom je osoba pitvaná zo zákona napriek tomu, že pitvu osoba odmietne.

**K bodu 27**

Bod 27 ustanovuje povinnosť poskytovateľa zistiť pred odobratím orgánu, tkaniva a buniek, či osoba neodmietla za svojho života aj pitvu. Ustanovenie zabráni odberu orgánov, tkanív alebo buniek u osôb, ktoré odmietli pitvu.

**K bodu 28**

Bod 28 ukladá vykonanie pitvy po odbere orgánov alebo tkanív s výnimkou odberov očných rohoviek.

**K bodu 29**

Ustanovenie v bode 29 precizuje podmienky pre vykonanie sterilizácie

**K bodu 30**

V bode 30 sa precizujú ustanovenia, ktoré sa týkajú informačnej sústavy.

**K bodu 31**

V bode 31 sa precizujú ustanovenia, ktoré sa týkajú výkonu štátnej správy.

**K bodom 32 - 33**

Ustanovenia v bodoch 32 až 33 dopĺňajú pôsobnosť štátnej správy na úseku zdravotníctva v samosprávnom kraji.

**K bodu 34**

V bode 34 je zapracované upravené znenie doteraz platnej prílohy č. 2. Príloha má nový názov „Národné registre a zisťovania s uvedením zoznamu osobných údajov, účelu ich spracovávania a okruhu dotknutých osôb“. Delí sa na 3 časti: A. Národné administratívne registre, B. Národné zdravotné registre a C. Zisťovania udalostí charakterizujúcich zdravotný stav populácie. Národné registre v návrhu zákona predstavujú len legislatívny rámec potrebný k umožneniu informatizácie zdravotníctva - eHealth a nie vlastné technické riešenie. Kapitálové výdavky spojené s informatizáciou zdravotníctva by mali byť hradené z Operačného programu IS a nie zo štátneho rozpočtu. Prevádzkové náklady NCZI sa nezmenia, zmení sa len ich štruktúra.

**K bodu 35**

V bode 35 sa dopĺňa príloha č. 3. Dodatočne sa dopĺňa transpozičná príloha vzhľadom na to, že citovaná smernica už bola čiastočne prebratá platným zákonom.

**K bodu 36**

V 36 sa dopĺňa príloha č. 4.

**K čl. II.**

V článku II. sa navrhuje účinnosť zákona.

V Bratislave 19. septembra 2007

**Robert F i c o, v. r.**

predseda vlády

Slovenskej republiky

**Ivan V a l e n t o v i č, v. r.**

minister zdravotníctva

 Slovenskej republiky